Tripla szekfű, tripla majorána
Tripla szekfű, tripla majorána;
Piros az én rózsám két orczája;
Oh istenem, adj állandó erőt,
Hogy tarthassak egy igaz szeretőt.

A ki igazán akar szeretni,
El kell a világ szavát szenvedni;
Vigye patvar a világ pletykáját,
Csak csókolhassam rózsám orczáját.

Ha majd osztán meglátja a világ,
Szerelmünkbe hogy hasztalanúl vág,
Megszünik a rágalmazók nyelve,
Mint a rigó éneklése télbe.
Népköltészet